和貢甫送元考元考不至
作者：曾鞏
朝代：宋

paragraphs: 蓬山有行客，欲上北城舟。
學問本閎博，言談非謬悠。
嘗陳帝王略，得試紫雲樓。
一時驚豪捷，况復富春秋。
朋遊所欣附，爭欲致綢繆。
承明動鄉思，歲久道苦修。
忽懷淄川組，夙昔願始酬。
出餞集儔侶，清歡期少留。
酒闌竟不至，睠睠久臨流。
微我獨有咎，此詩聊可求。